b'\n_START_ARTICLE_\nFrihetsordenen (Portugal)\n_START_PARAGRAPH_\nFrihetsordenen (portugisisk: Ordem da Liberdade) er en portugisisk orden innstiftet i 1976 av president Ant\xc3\xb3nio Ramalho Eanes. Den ble innf\xc3\xb8rt etter nellikrevolusjonen for \xc3\xa5 hedre innsats for frihet, demokrati, menneskerettigheter og sosial rettferdighet. Statuttene ble i 1986 endret og ordenen tildeles n\xc3\xa5 for innsats til forsvar av sivilisasjonens verdier, menneskets verdighet og friheten. Ordenen kan tildeles personer, portugisere s\xc3\xa5 vel som utlendinger, og kan ogs\xc3\xa5 tildeles institusjoner og samfunn. Frihetsordenen rangerer etter Infante Dom Henriks orden, men foran Fortjenstordenen. Den tildeles av Portugals president.\n_START_SECTION_\nInsignier\n_START_PARAGRAPH_\nOrdenstegnet for Frihetsordenen best\xc3\xa5r av en krans av elleve hvitemaljerte doble blad med en medaljong som i midten har et lyst bl\xc3\xa5tt kors p\xc3\xa5 hvitt, omgitt av en gullbord med m\xc3\xb8rk bl\xc3\xa5 kant. P\xc3\xa5 toppen av dette er det plassert en gr\xc3\xb8nnemaljert laurb\xc3\xa6rkrans som omgir en gruppe r\xc3\xb8demaljerte flammetunger. Ordenstegnet er det samme for de forskjellige klassene, men er av ulik st\xc3\xb8rrelse og opphengt i b\xc3\xa5nd av forskjellig utforming._NEWLINE_Ordensstjernen best\xc3\xa5r av en samling str\xc3\xa5ler med ordenstegnet i midten. Den er i gull for storkors og i s\xc3\xb8lv for storoffiserer._NEWLINE_Ordenskjedet har ledd som vekselvis best\xc3\xa5r av hvite skiver med lyst bl\xc3\xa5tt kors og laurb\xc3\xa6rkrans omkring flammer. Elementene er sammenbundet av kjeder. Fra nederste ledd er ordenstegnet opphengt. _NEWLINE_Ordensb\xc3\xa5ndet er m\xc3\xb8rk gult med bred hvit midtstripe.\n_START_SECTION_\nTildeling\n_START_PARAGRAPH_\nFrihetsordenen er tildelt offiserer som gjennomf\xc3\xb8rte nellikrevolusjonen og dermed styrtet Estado Novo, samt andre som har kjempet for menneskerettigheter. Statuttene ble i 1986 endret og tildelingskriteriene utvidet._NEWLINE_Det er satt begrensninger p\xc3\xa5 antall samtidige ordensinnehavere. Det kan til enhver tid finnes 50 innehavere av storkors, 100 storoffiserer, 300 kommand\xc3\xb8rer og 400 offiserer. Antall riddere og damer er ubegrenset._NEWLINE_Storkjede er ved et par anledninger tildelt Portugals tidligere statsoverhode i forbindelse med skifte av president. Det skjedde da Mario Soares gikk av som president i 1996 og da Jorge Sampaio overlot embetet til sin etterf\xc3\xb8lger i 2006._NEWLINE_Storkjedet kan tildeles utenlandske statsoverhoder. Det ble f\xc3\xb8rste gang tildelt i 1987, da Frankrikes president Fran\xc3\xa7ois Mitterrand mottok utmerkelsen. Andre mottagere av storkjede er kong Juan Carlos I av Spania, Tsjekkoslovakias president V\xc3\xa1clav Havel, Polens president Lech Wa\xc5\x82\xc4\x99sa, Brasils presidenter Fernando Henrique Cardoso og Luiz In\xc3\xa1cio Lula da Silva, samt FNs generalsekret\xc3\xa6r Kofi Annan.'